[pic] | EUROOPA KOMISJON |

Brüssel 1.4.2011

KOM(2011) 167 lõplik

2009/0059 (COD)

EUROOPA KOMISJONI ARVAMUS(esitatud Euroopa Liidu toimimise lepingu artikli 294 lõike 7 punkti c alusel)Euroopa Parlamendi muudatusettepanekute kohtanõukogu seisukoha suhtes,mis käsitleb ettepanekut

EUROOPA PARLAMENDI JA NÕUKOGU MÄÄRUSE (millega muudetakse määrust (EÜ) nr 1934/2006, millega luuakse rahastamisvahend koostööks tööstus- ning teiste suure sissetulekuga riikide ja territooriumitega (ICI Plus)) KOHTA

2009/0059 (COD)

EUROOPA KOMISJONI ARVAMUS(esitatud Euroopa Liidu toimimise lepingu artikli 294 lõike 7 punkti c alusel)Euroopa Parlamendi muudatusettepanekute kohtanõukogu seisukoha suhtes,mis käsitleb ettepanekut

EUROOPA PARLAMENDI JA NÕUKOGU MÄÄRUSE (millega muudetakse määrust (EÜ) nr 1934/2006, millega luuakse rahastamisvahend koostööks tööstus- ning teiste suure sissetulekuga riikide ja territooriumitega (ICI Plus)) KOHTA

1. Sissejuhatus

Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendi teise lugemise muudatusettepanekute kohta. Komisjon esitab allpool oma arvamuse parlamendi muudatusettepanekute kohta.

2. Taust

Kuupäev, mil ettepanek edastati parlamendile ja nõukogule: 21. aprill 2009

Dokument KOM(2009) 197 (lõplik/2) – 2009/0059 COD (parandatud 30. novembril 2009, muudetud 1. detsembril 2009 (Lissaboni lepingu jõustumine))

Parlamendi arvamuse kuupäev, esimene lugemine: 21. oktoober 2010

Kuupäev, mil muudetud ettepanek edastati parlamendile ja nõukogule: puudub

Nõukogu poliitilise kokkuleppe kuupäev: puudub

Nõukogu seisukoha ametliku vastuvõtmise kuupäev: 10. detsember 2010

Euroopa Parlamendi arvamuse kuupäev, teine lugemine: 3. veebruar 2011

3. Ettepaneku eesmärk

Komisjon tegi ettepaneku välistegevuse rahastamisvahendite vaheläbivaatamise raames, et täita õiguslünk , mis ei lase ELil rahastada selliseid meetmeid, mis ei kuulu ühemõtteliselt ametliku arenguabi kategooriasse 46 ELi partnerriigis üle kogu maailma.

Selline olukord tuleneb asjaolust, et arengukoostöö rahastamisvahendi määrusega (artikli 2 lõige 4) on jäetud välja suurem osa (vaid väheste eranditega) meetmeid, mis ei vasta ametliku arenguabi kriteeriumidele. Need kriteeriumid on kindlaks määranud Majanduskoostöö ja Arengu Organisatsiooni arenguabikomitee (OECD/DAC). Muud õigusnormid, mille alusel oleks võimalik rahastada arengukoostöö rahastamisvahendi määruse kohaldamisalasse jäävates riikides meetmeid, mis ei vasta ametliku arenguabi kriteeriumidele, paraku puuduvad.

Komisjoni ja parlamendi seisukohad teatavate meetmete arenguabi kriteeriumidele vastavuse („DAC-kõlblikkuse”) osas lahknesid mitmes valdkonnas. Euroopa Parlament tuvastas mitu probleemset näidet, mida ta ei pidanud arenguabi kriteeriumidele vastavaks ei „demokraatliku järelevalve” (mille raames komisjon konsulteerib Euroopa Parlamendiga strateegiadokumentide ja mitmeaastaste kavade üle) ega ka komiteemenetluse käigus (kui ta analüüsis iga-aastaseid tegevuskavasid). Seetõttu edastas parlament komisjonile mitu resolutsiooni, milles süüdistas komisjoni, et viimane võttis oma rakendusvolitusi ületades arengukoostöö rahastamisvahendi määruse alusel vastu ametliku arenguabi kriteeriumitele mittevastavaid projekte, ning kutsus komisjoni üles selliseid projekte tühistama.

Seetõttu rahastati teatavaid meetmeid arengukoostöö rahastamisvahendi kohaldamisalast välja jäävate ettevalmistavate tegevustena, mis Euroopa Parlament sellel eesmärgil lõi (näiteks äri- ja teadusvahetus India ja Hiinaga ning koostöö Aasia ja Ladina-Ameerika keskmise sissetulekuga riikidega ). Ettevalmistavad tegevused lõpetati 2009. aastal. Volinik Ferrero-Waldner ja Euroopa Parlamendi asjaomaste komisjonide esimehed jõudsid kokkuleppele, et programmi Erasmus Munduse välisharus osalevate Euroopa üliõpilaste ja õpetajate tegevust toetatakse arengukoostöö rahastamisvahendist ainult 2009. aasta lõpuni. Lünka täites tuleks tagada ka teatavate ametliku arenguabi kriteeriumidele mittevastavate energeetika projektide ja avaliku diplomaatia valdkonna meetmete rahastamise võimalus (nt Aasias, Kesk-Aasias ning Iraagis ja Iraanis).

Komisjoni ettepanek on pragmaatiline, ad hoc lahendus kõnealusele probleemile: sellega lisatakse arengukoostöö rahastamisvahendi riigid lihtsalt olemasolevale tööstusriikidega tehtava koostöö rahastamisvahendile. Kõnealust vahendit peeti sobivaimaks, kuna EL kasutab seda arenguga mitteseonduvate huvide taotlemiseks tehtava koostöö rahastamiseks. Vahendi üldist poliitilist eesmärki kohaldatakse ka arengukoostöö rahastamisvahendi riikide suhtes: „konkreetne reageerimine vajadusele tugevdada nendega peetavaid sidemeid ning jätkata sidemete arendamist nii kahepoolsel, piirkondlikul kui mitmepoolsel alusel, et luua soodsam keskkond ühenduse suhete arendamiseks nende riikide ja territooriumitega ning soodustada nendega dialoogi pidamist, edendades samas ELi huve” .

Ettepanek on ajaliselt piiratud aastatega 2010–2013 ning selle reguleerimisala on poliitika sisu ja eelarvemõju suhtes piiratud. Ettepanekuga ei piirata tulevasi välistegevuse rahastamisvahendeid käsitlevate ettepanekute esitamist järgmise finantsraamistiku raames.

Eelarve seisukohast kiitis Euroopa Parlament komisjoni ettepaneku juba heaks : ettevalmistavate tegevuste asendamiseks ja ametliku arenguabi kriteeriumidele mittevastavate meetmete rahastamiseks loodi 2010. aasta eelarves uued read koos vajalike assigneeringutega, mis ootavad ettepaneku ametlikku vastuvõtmist. Kui ettepanekut vastu ei võeta, ei saa eelarveassigneeringuid õigusliku aluse puudumisel rakendada.

4. Komisjoni arvamus Euroopa Parlamendi muudatusettepanekute kohta

4.1 Muudatusettepanekud, millega komisjon nõustub

Komisjon võib kolme institutsiooni vahel 2010. aasta oktoobris ja novembris toimunud dialoogidel kokkulepitud tekstiga (põhjendused 1, 2, 3, 4, 5, 6, 7, 8, ja 9 ning artiklid 1, 2, 3, 4, artikli 5 lõige 2, artiklid 7, 8, artikli 9 lõige 1, artiklid 12, 13 ja 14) nõustuda. Infoks: nõukogu on kõnealused põhjendused ja artiklid esimesel lugemisel juba heaks kiitnud.

4.2 Muudatusettepanekud, millega komisjon ei nõustu

Komisjon ei saa heaks kiita delegeeritud õigusaktide ja komiteemenetlusega seonduvaid artikleid (põhjendus 8a, artikli 6 lõige 1, artiklid 14a, 14b, 14c (delegeeritud õigusaktid), artikli 6 lõige 3; millega jäetakse välja artikkel 15 (komiteemenetlus)).

Komisjon ei saa heaks kiita artiklit 16 finantssätete kohta, milles öeldakse, et arengukoostöö rahastamisvahendi raha ei saa kasutada ICI Plusi rahastamiseks. Selline muudatus ei ole vastuvõetav. Otsus rahastamisallikate kohta kuulub eelarvepädevatele asutustele, kes igal aastal eelarve vastu võtavad. See ei saa moodustada osa õigusaktist. Artikkel peab jääma igas rahastamisvahendis esitatud standardsätete juurde. Kokkuleppele jõudmise lihtsustamiseks ja institutsioonide rahustamiseks on komisjon aga valmis tegema avalduse, milles tuletab meelde, et artiklis 16 sätestatud võrdlussummat rakendatakse II lisas loetletud riikide puhul, kasutades selleks otstarbeks loodud konkreetseid eelarveridu, mille vahendid on ette nähtud mitteametliku arenguabi meetmete toetamiseks.

5. Kokkuvõte

Arutelu kaasseadusandjatega jätkub pärast teist lugemist, et jõuda konsensusele, millega eelistatavalt antakse Euroopa Parlamendile järelejäänud käesolevaks mitmeaastaseks programmiperioodiks ulatuslik järelevalveõigus ja jäetakse avatuks võimalused järgmiseks programmiperioodiks, sealhulgas võimalus kasutada delegeeritud õigusakte, pidades samas täielikult kinni ELi toimimise lepingu artiklis 290 sätestatud kriteeriumidest.